**Приветствие на проф. д-р Александър Димчев**

**По случай 125 – годишнината на Университетската библиотека**

**и**

**Откриването на изложбата: Съкровища от дарохранителницата на библиотека „Теология“, посетена на**

**90 – годишнината от създаването на Богословския факултет и на неговата библиотека**

*28 ноември 2013 г. (четвъртък), 17.00 ч.*

*Университетска библиотека – централно фоайе.*

***Скъпи колеги и приятели от Университетската библиотека***

***Уважаеми проф. Илчев, Ректор на Софийския университет,***

***Уважаеми членове на ректорското ръководство и г-н декан на Богословския факултет,***

***Уважаеми гости,***

Позволявам си да говоря по-неформално на днешното тържество. Причината за това е, че повече от 17 г. от моя живот минаха в Университетската библиотека, която бе втори мой дом.

От името на катедрата по Библиотекознание, научна информация и културна политика и от свое име - Честит празник скъпи колеги, посветили себе си на благородната библиотекарска професия и на Софийския университет!

Първо бих желал да благодаря най-сърдечно на Ректора на нашата Алма Матер, проф. Иван Илчев и на ректорското ръководство за реалните усилия, които полагат в труден период за нашата страна и за университетското ни образование и наука.

Като познавач и изследовател на процесите на развитие на УБ и на СУ ще си позволя да изразя определена позиция, която не е в съзвучие с изразената от уважаваната от мен д-р Ани Ангелова, директорка на УБ. Разбирам Ани, тя е длъжна да поддържа добрият баланс.

От друга страна, това, което ще споделя с вас - за ролята на проф. Илчев за подкрепата за УБ не е въпрос на комплименти. Ние с него се познаваме от 38 г. и сме дългогодишни приятели. Не търся и дивиденти, тъй като между нас отношенията са открити. Не се боря за кариера. Ни сме спорили, влизали в полемики и сме гледали отново напред.

Настоящето ректорско ръководство за разлика от други пое въпросите за УБ като своя кауза и мисия. То направи модернизация на УБ, даде й шанс и възможности за бъдещето. Самият ректор бе направил факултетна библиотека – в битността се на декан. Това ректорско ръководство не се подаде на конюнктурните идеи на някои декани и финансисти в СУ да бъда намален бюджета за нова литература, за информация и БД. За разлика от апелите на бившия ни министър на образованието, който твърдеше, че „броят на книгите в библиотеките няма значение за развитието на университетите“, то знае важността на ролята на книгите и на информацията за днешния свят на знанието. Категорично се противопостави и не позволи подобни недалновидни тенденции да се случат.

Въпреки, че в подобен празничен ден не е добре се сочат някои нелицеприятни факти, съвестта не ми позволява да ги отмина. Имаше ректорски ръководства, за които библиотеката сякаш беше в тежест. Те ни изпращаха да търсим място за книгите в меко казано „обидно странни места“ – изоставен склад за въглища, с. Голяма Малово; овчарник, до гр. Брезник; кухненски блок, Студентския град, рухнала сграда, притежание на църковна организация, с. Герман и др. В резултат на подобни „грижи“ бяха унищожени десетки хиляди ценни издания, „наказани“ в подземията на Биологическия факултет, в бл.1 в кв. Изток и др.п.

Причина да се проведат над 700 научни конференции, СУ да бъде най-значимият образователен, научен и културен център в нашата страна, за което говори проф. Илчев пред малко, се дължи до голяма степен и на неговата библиотека – съкровищница на знанието и мъдростта. Много често ръководни нива заявяват, че библиотекарите искат много средства за поддръжката на библиотеката. Нека да се освободим от една представа. Ние се борим за финансиране не за нас, а за да има информация за хилядите ни потребители – студенти, преподаватели, учени и др. Тези средства са капитал за развитието на обществото!

Г-н Ректор, Вие имате и две недовършени задължения към хората, които работят в УБ. Първото е свързано с крайно ниското заплащане н труда на тези висококвалифицирани хора, отдадени на професията и истински патриоти на Университета. Знам, че направихте нещо и търсите допълнителни възможности в тази посока, Считам, че това е крайно недостатъчно. Осъзнавам трудностите пред институцията в етапа на криза. Обръщам се към вас с настоятелна молба през следващата бюджетна година, да бъде сериозно преосмислено заплащането на труда на библиотечния състав. Втората задача е да бъде възстановена научната група в УБ. [От вашите реплики разбирам, че ще работите за изпълнението на двете задачи. Това са предложения на Библиотечния съвет.]

Това е поводът да благодаря най- искрено на настоящето ръководство на Алма Матер и лично на проф. Илчев.

Скъпи колеги библиотекари от УБ,

Преди няколко дни на среща с колеги в Българската библиотечна асоциация започнахме интересен разговор. Едно от условията беше да не си говорим за професията. Тогава си спомних една интересна китайска поговорка, която не успях да доизкажа предвид предпоставеното от самите нас условие. Сега съм на точното място и с удоволствие ще я довърша. Тя гласи следното. „Ако искаш да си щастлив един ден – напий се. Ако искаш да си щастлив три дни – купи си едно прасенце и го изяж с приятели. Ако искаш да си щастлив един месец – ожени се (надявам се, че няма да кажете за тези мои думи на съпругата ми.). Ако искаш да си щастлив 20 години стани градинар. Ако искаш да си щастлив цял живот – стани библиотекар!“

По шумът, който чувам сега във фоайето разбирам, че всички ще искат да станат библиотекари?.

Позволете ми да поздравя Богословския факултет в лицето на неговия декан, доц. д-р. Омарчевски и на колегите от библиотека Богословие, за техния юбилей – 90 – годишнината от създаването на факултета и на неговата съкровищница – библиотеката! Желая ви много здраве и успехи! Не бих посмял да им пожелая повече хубави неща, тъй като колегите богослови си говорят директно с техния началник – горе. Може да объркам нещо? Само ще си позволя да връча на нашите връстници юбилейните издания от 90 –г- на нашата катедра, която чествахме през 2013 г.

Скъпи колеги от УБ, накрая ще кажа и нещо много лично. В навечерието на Коледа е хубаво да си спомним за, онези, които са ни помагали и де се опитаме да направим нещо добро, макар и малко за нашите приятели, да върнем частично жеста.

За мен библиотеката и вие бяхте и си оставате моето второ семейство! Тук получих много, научих много важни неща. Това важи не само на мен, но и за моето семейство, което реално проходи от УБ. Сега е време да се опитам да дам своя скромен дан за колектива на УБ, и особено за колеги, които изпитват сериозни финансови затруднения. От името на семейство Димчеви, дарявам сумата от 1 000 лв. за колектива на УБ. Нека нейното ръководство да реши какво да прави със средствата.

[Поради вълнението ми в този момент не успях да довърша своето неформално слово. Позволявам си само още едно изречение.]

Дълбок поклон пред вас скъпи мои колеги библиотекари, за вашите всеотдайни усилия, за стореното то вас, за всичко, което правите за нашите потребители, за името на нашата прекрасна, но малко неоценявана професия!!!